Diari Oficial de la Generalitat Valenciana


Sumari del DOGV 4915, del 31-12-2004 (2004/13340)

ORDRE de 27 de desembre de 2004, de la Conselleria d'Agricultura, Pesca i Alimentació, per la qual s'aproven les bases reguladores per a la concessió d'ajudes, en l'any 2005, a les comunitats de regants i altres entitats de reg en relació amb el foment de la utilització racionada de l'aigua en aprofitaments hidràulics i regadius.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4915

Data del DOGV
:   31-12-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/13278


Data del document
:   27-12-2004

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * utilització de l'aigua
    * ordenació hidroagrícola
    * agrupació de productors agraris

ORDRE de 27 de desembre de 2004, de la Conselleria d'Agricultura, Pesca i Alimentació, per la qual s'aproven les bases reguladores per a la concessió d'ajudes, en l'any 2005, a les comunitats de regants i altres entitats de reg en relació amb el foment de la utilització racionada de l'aigua en aprofitaments hidràulics i regadius. [2004/X13487]
  
L'article 27 de la Llei 8/2002 de 5 de desembre, d'Ordenació i Modernització de les Estructures Agràries de la Comunitat Valenciana, establix que, la Generalitat, orientarà la seua política d'estructures agràries en ordre, entre d'altres, a la consolidació i modernització dels regadius.
  
D'altra banda, el títol III de l'esmentada llei, que tracta de la modernització de les explotacions agràries, en l'article 46, definix, com una de les directrius d'actuació de la Conselleria d'Agricultura, Pesca i Alimentació, la promoció de la constitució d'explotacions agràries competitives, de dimensions agronòmiques idònies, que garantisquen la seua futura viabilitat.
  
Per a obtindre estes finalitats, poden ser instruments vàlids, a més dels regulats en la llei, les actuacions en matèria de regadius que promoguen pràctiques de cultiu en comú, com ara la fertirrigació comunitària, la unificació d'entitats de manera que gestionen conjuntament els seus sistemes de reg o aquelles altres en què es maximitze, mitjançant l'agrupació de parcel·les, la superfície mitjana servida des de cada toma.
  
A fi de complir els citats objectius i d'acord amb l'article tercer del Decret 47/1986 de 13 d'abril, del Consell de la Generalitat Valenciana, que desenvolupa de la Llei 7/1986 de 22 de desembre, sobre utilització d'aigua per a reg, i l'apartat 2 de l'article 40 de la Llei 8/2002, escau aprovar les bases reguladores de les subvencions a concedir i convocar a les comunitats de regants i altres entitats de reg perquè formulen les seues sol·licituds d'ajuda per a l'execució d'obres de racionalització dels recursos hídrics i de modernització dels sistemes de reg.
  
Constituïx el Pla Estratègic que assenyala l'article 8 de la Llei 38/2003 de 17 de novembre, General de Subvencions, el següent:
  
1. Objectius: optimització en l'ús i gestió dels recursos hídrics disponibles per a reg, i promoció de formes de gestió en comú de les explotacions agràries.
  
2. Efectes que es pretenen amb la seua aplicació: increment de la superfície de reg localitzat i de la capacitat d'embassament, estalvi d'aigua, augment de l'eficiència en la seua utilització i millora de la rendibilitat de les explotacions agràries.
  
3. Termini necessari per a la seua execució: si bé la convocatòria s'ha de resoldre en l'any 2005, les inversions a realitzar tindran caràcter plurianual.
  
4. Costos previsibles: vindran determinats en l'ordre d'import global màxim prevista en l'article 2 d'esta ordre.
  
5. Fonts de finançament: es determinen en l'article 2 de l'ordre.
  
En virtut d'això, i fent ús de les facultats que tinc atribuïdes,
  
ORDENE
  
Article 1
  
Convocar les comunitats de regants i altres entitats de reg perquè puguen formular quantes peticions o propostes pretenguen en relació amb la utilització de les aigües per a reg, de conformitat, amb el que disposen els articles 1, 2 i 8 de la Llei, de la Generalitat Valenciana, 7/1986 de 22 de desembre, article 3 del Decret 47/1987 de 13 d'abril, del Govern de la Generalitat Valenciana i l'article 40, apartat 2 de la Llei 8/2002. La present convocatòria només és valida per a obres a iniciar en l'any 2005.
  
Article 2
  
La presentació de sol·licituds haurà d'efectuar-se durant el mes de gener de 2005.
  
Excepcionalment, es consideren vàlides per a esta convocatòria, totes aquelles sol·licituds presentades a partir de l'1 de novembre de 2004, fins a l'entrada en vigor de la present ordre, a l'empara de la del dia 28 de novembre de 1997, vigent fins a la data, sempre que els interessats no manifesten expressament el seu desistiment.
  
La documentació requerida s'entregarà a les direccions territorials de la Conselleria d'Agricultura, Pesca i Alimentació o en qualsevol dels altres llocs a què es referix l'article 38.4 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.
  
S'establix un termini de sis mesos per a resoldre les sol·licituds, comptats a partir de la finalització del termini de presentació d'estes, les quals s'entendran desestimades si transcorregut el termini no s'ha emés la corresponent resolució.
  
Les subvencions es concediran a càrrec dels crèdits del Programa 531.10, capítol 7, línia T0169, del Pressupost de Despeses de la Generalitat Valenciana de 2005, una vegada deduïts els imports de les obligacions degudament adquirides en exercicis anteriors. Queda, per tant, condicionada la seua concessió al fet que els Pressupostos de la Generalitat de cada any i, si és el cas, les modificacions posteriors, habiliten els crèdits necessaris per a estes ajudes i a la publicació, en el Diari oficial de la Generalitat Valenciana, de l'import global màxim d'estes.
  
Article 3
  
1. En el cas que el conjunt de sol·licituds de subvenció represente una quantitat que supere l'import global màxim assenyalat en l'article anterior, la Conselleria d'Agricultura, Pesca i Alimentació procedirà a la valoració de les sol·licituds d'acord amb la representativitat de l'entitat de reg i al barem acumulatiu següent:
  
Obres a executar per agrupacions d'entitats de reg que unifiquen la gestió dels seus recursos hídrics i introduïsquen pràctiques de cultiu en comú.
  
Major superfície mitjana de regadiu servida des de cada toma.
  
Obres, per a l'execució de les quals, es va sol·licitar ajuda en l'anterior exercici pressupostari, que no van poder ser ateses a càrrec d'este i que signifiquen un estalvi efectiu d'aigua de reg.
  
Sol·licituds que es referisquen a projectes d'obres que faciliten o transformen sistemes de reg tradicional en sistemes de reg localitzat en sectors complets, valorant-se especialment aquells que, a més, vagen a escometre's a zones clarament deficitàries en recursos hídrics o suposen una reducció significativa de les pèrdues d'aigua (substitució de séquies tradicionals per altres de fabrica o per canonades, construcció d'embassaments o depòsits d'aigua per a reg, etc.). Al mateix temps, es valorarà la realització d'un sistema per a adobar la terra mitjançant fertirrigació.
  
Sol·licituds que es referisquen a projectes d'obres que permeten la reutilització d'aigües depurades per al reg, valorant-se especialment aquells que, a més, es realitzen a zones clarament deficitàries en recursos hídrics i suposen una millor disponibilitat en el temps i la forma dels recursos hídrics, conforme a l'apartat anterior.
  
La resta de sol·licituds que es referisquen a projectes d'obres de millora o substitució de séquies, canonades o canalitzacions a zones clarament deficitàries en recursos hídrics.
  
La resta de sol·licituds.
  
2. Les sol·licituds de subvenció que es formularen a l'empara de les ordres de convocatòries d'anys anteriors, de la Conselleria d'Agricultura, Pesca i Alimentació, i que van ser seleccionades, supervisant-se els seus projectes, però sobre les quals va recaure una resolució mitjançant un acte presumpte desestimatori, es tramitaran i resoldran conforme al barem de l'apartat anterior sempre que reiteren o ratifiquen la seua sol·licitud inicial dins del termini de presentació de sol·licituds fixat en esta convocatòria.
  
3. Correspondrà al conseller d'Agricultura, Pesca i Alimentació la resolució dels expedients de concessió, a proposta d'un òrgan col·legiat format per la directora general de Modernització d'Infraestructures Agràries, el cap d'Àrea de Modernització d'Infraestructures Agràries i el cap del Servici d'Infraestructures i Recursos Hidràulics, a través de la Direcció General de Modernització d'Infraestructures Agràries com a òrgan instructor.
  
Article 4
  
Les entitats que hagen sigut beneficiàries d'ajudes econòmiques a l'empara de convocatòries anteriors hauran de presentar junt amb la sol·licitud d'ajuda de la present convocatòria un resum complet, amb l'exposició de les obres anteriorment auxiliades i els seus pressupostos generals, així com el o els plànols de planta necessaris on es representen i s'identifiquen per convocatòria estes.
  
Article 5
  
Conjuntament amb la sol·licitud pot presentar un projecte de les obres o un projecte reduït si el seu pressupost no supera la quantitat fixada en l'article 124, apartat 2, de la Llei de Contracte de les Administracions Públiques. Estos documents seran exigits, en tot cas en l'ordre que en el seu dia publicarà esta Conselleria en la qual es concedisca la prestació de les ajudes que resulten procedents i s'haurà d'incloure en estos, necessàriament, un estudi agronòmic, firmat per un tècnic competent en agronomia, on es justifiquen degudament els càlculs hidràulics i qualsevol altres continguts en el projecte de millora per als quals siga necessari prendre com a base les necessitats hídriques dels distints cultius i terres objecte d'una millor utilització de l'aigua de reg.
  
Si els projectes d'obra estigueren redactats per equips tècnics multidisciplinaris, es faran constar els seus components i titulacions tècniques corresponents.
  
En tot cas, el projecte d'obra estarà visat pel col·legi professional del seu autor o autors.
  
Article 6
  
1. Les ajudes econòmiques es determinaran d'acord amb les quanties establides en l'article 40 de la repetida Llei 8/2002.
  
Les esmentades ajudes seran inicialment fixades per referència als pressupostos màxims auxiliars derivats dels projectes tècnics o mòduls-tipus aprovats després del tràmit de supervisió de projectes. Qualsevol modificació substancial (segons l'article 161 del Reglament General de Contractació de l'Estat) del projecte inicial, que siga necessari realitzar durant l'execució de les obres, s'informarà del tècnic supervisor nomenat per l'administració, per escrit i amb anterioritat a la seua execució. Este tècnic elevarà la sol·licitud, junt amb el seu informe, a la Direcció General de Modernització d'Infraestructures Agràries, per a la seua autorització si procedix, justificant-se la necessitat dels canvis amb un nou projecte. No serà necessari este tràmit en els casos de lleugeres variacions d'obra. En cap cas suposarà un augment de la subvenció concedida.
  
La contractació de les obres, béns i/o servicis subvencionables es realitzaran en règim de publicitat i concurrència d'acord amb el que establix l'article 31.3 de la Llei 38/2003 de 17 de novembre, General de Subvencions. Havent de sol·licitar com a mínim 3 ofertes de diferents proveïdors que es presentaran en el moment de la justificació junt amb una memòria que justifique l'elecció quan no recaiga en la proposta econòmica més avantatjosa.
  
2. Per al pagament de la subvenció, haurà de justificar-se la realització de la corresponent obra mitjançant l'aportació dels certificats d'obra amb les seues factures i justificants de pagament d'estes; també serà necessari que ; també serà necessari que el tècnic de l'administració autonòmica designat a estos efectes certifique l'execució d'estes i la seua congruència amb el projecte aprovat.
  
Les certificacions d'obra s'hauran d'emetre amb una periodicitat, almenys, trimestral, excepte en casos degudament justificats i informats favorablement pel tècnic supervisor designat per l'administració.
  
L'import que s'haurà de pagar al beneficiari de l'ajuda serà el percentatge que corresponga del cost real de la inversió efectivament realitzada i amb les certificacions d'obra executades i aprovades. Si es produïx una baixa en la contractació i l'import pagat pel beneficiari fóra inferior, de la mateixa manera i en la mateixa proporció, eixa baixa es reflectirà en la subvenció a pagar.
  
3. Els concessionaris de les subvencions hauran d'acreditar el compliment de les seues obligacions fiscals, així com de les que els incumbisca respecte a la Seguretat Social, d'acord amb el que establix l'Ordre de 30 de maig de 1996, de la Conselleria d'Econòmica i Hisenda.
  
Article 7
  
Les obres subvencionades es podran executar, segons la seua dimensió funcional i econòmica, bé dins de l'exercici pressupostari de l'any 2005 o bé programant la seua execució amb caràcter plurianual.
  
Les quantitats no justificades en el termini, donaran lloc a la minoració de la subvenció, subsistint l'obligació d'executar l'obra completa d'acord amb el projecte aprovat.
  
En ambdós casos, de les obres executades, s'hauran de certificar i justificar la inversió amb anterioritat al dia 15 de novembre de cada exercici.
  
DISPOSICIÓ DEROGATÒRIA
  
A l'entrada en vigor de la present ordre quedaran derogades totes les normes d'este rang o d'un rang inferior, ja que, s'oposen al que establix esta i, expressament, l'Ordre de 28 de novembre de 1997, de la Conselleria d'Agricultura, Pesca i Alimentació.
  
DISPOSICIONS FINALS
  
Primera
  
Es faculta la Direcció General de Modernització d'Infraestructures Agràries, perquè puga dictar totes les disposicions que siguen necessàries per al desenvolupament de la present ordre.
  
Segona
  
La present ordre entrarà en vigor el dia de la publicació en el Diari Oficial de la Generalitat Valenciana.
  
València, 27 de desembre de 2004
  
El conseller d'Agricultura, Pesca i Alimentació,
  
JUAN GABRIEL COTINO FERRER
  
ANNEX
  
Proposta de racionalització d'aigua per a reg (conforme al Decret 47/1987 de 13 d'abril, del Consell de la Generalitat Valenciana), i la Llei 8/2002 de 5 de desembre.
  
- Certificat de l'acord de sol·licitud, reflectit en acta amb l'acord de petició d'ajudes, facultats de representació i termini d'execució de les obres.
  
- Ordenances o estatuts de la comunitat de regants o entitat de reg.
  
- Documentació que acredite el compliment de les obligacions fiscals i de la Seguretat Social (certificat de l'Agència Tributària i de la Tresoreria de la Seguretat Social).
  
- Entitat bancària, agència, localitat i número de compte certificat de l'entitat bancària) i manteniment de tercers.
  
- Còpia del document d'identificació fiscal.
  
- Exposició del problema: situació actual, agricultors i superfície afectada, etc.
  
- Solucions proposades pel peticionari: objectius proposats, estalvi d'aigua estimat, etc.
  
- Cost aproximat de les obres i calendari previst d'execució, per anualitats, segons el peticionari.
  
- Certificat de no haver sol·licitat o obtingut subvencions concurrents per al mateix fi.